Carlo II Tocco

Carlo II Tocco, død 1448, var hersker (despot) i Despotatet Epirus fra 1429 til sin død. Han etterfulgte sin onkel Carlo I Tocco. Epirus var et bysantinsk/gresk rike i området mellom dagens Hellas og Albania som ble opprettet i kjølvannet av den latinske okkupasjonen av Konstantinopel under Det fjerde korstog i 1204. Både Despotatet Epirus og Keiserriket Nikea (og i noen grad også Trapezunt-riket) regnet seg selv som legal arvtaker til Østromerriket.


== Biografi ==
Carlo II var sønn av Leonardo II Tocco som var en yngre bror av Carlo I Tocco, greve av Kefallinia og Zakynthos (som var under venetiansk overherredømme) fra 1376, hertug av Leukas og despot i Despotatet Epirus fra 1411 til sin død 4. juli 1429. Carlo II og hans søstre Maddalena, Angelica og Kreusa Tocco ble i 1424 adoptert av sin onkel Carlo I etter at deres far Leonardo II var død. Maddalena Tocco ble i 1428 gift med den bysantinske keiser Konstantin XI Palaiologos som ledd i en fredsavtale etter at Carlo I hadde tapt et militært slag mot keiseren. Maddalena konverterte til den ortodokse kristendom og tok navnet Theodora. Hun døde i 1429.
I juli 1429 døde Carlo I og han ble etterfulgt av nevøen Carlo II. Dette falt ikke i smak hos Carlo I’s illegitime barn, og sønnen Memnone og hans brødre søkte hjelp hos den osmanske sultan Murad II for å hevde sin rett til tronen etter sin far. Sultanen sendte en militær styrke til Epirus under ledelse av den osmanske generalen Sinan. Osmanene innledet forhandlinger med de anti-latinske kreftene i Ioannina og etter å ha garantert for sikkerheten til det lokale aristokratiet inntok de byen den 9. oktober 1430.
Carlo II fortsatte å regjere over det resterende området fra byen Arta som osmansk vasall mens Carlo I’s illegitime sønner regjerte i Akarnaia under osmansk kontroll. Carlo II døde i oktober 1448 og ble etterfulgt av sin sønn Leonardo III Tocco. Etter den osmanske overtakelse av hele regionen ble de Tocco-kontrollerte områdene en egen region, et sandsjak med navnet Karli-Eli (arabisk: Karlı İli) som betyr «Carlos land».


== Familie ==
I sitt første ekteskap, med Ramondina av Ventimiglia, hadde Carlo II Tocco fire barn:

Leonardo III Tocco, som etterfulgte ham som hersker i Epirus
Giovanni Tocco
Antonio Tocco
Elvira ToccoHan giftet seg senere (etter 1415) med en datter av Muriq Bua Spata, hersker i byen Arta i Epirus.


== Referanser ==


== Litteratur ==
Fine, John Van Antwerp (1994). The Late Medieval Balkans: A Critical Survey from the Late Twelfth Century to the Ottoman Conquest. Ann Arbor: University of Michigan Press. ISBN 978-0-472-08260-5. 
Kazhdan, Alexander, red. (1991). The Oxford Dictionary of Byzantium. Oxford and New York: Oxford University Press. ISBN 978-0-19-504652-6. 
Miller, William (1908). The Latins in the Levant, a History of Frankish Greece (1204–1566). New York: E.P. Dutton and Company. 
Nicol, Donald MacGillivray (2010). The Despotate of Epiros 1267–1479: A Contribution to the History of Greece in the Middle Ages. Cambridge: Cambridge University Press. ISBN 978-0-521-13089-9. 
Soulis, George Christos (1984), The Serbs and Byzantium during the reign of Tsar Stephen Dušan (1331–1355) and his successors, Dumbarton Oaks,